詶李端長安寓居偶詠見寄
作者：盧綸
朝代：唐

paragraphs: 自別前峰隱，同爲外累侵。
幾年親酒會，此日有僧尋。
學稼功還棄，論邊事亦沈。
衆歡徒滿目，專愛久離心。
覽鬢絲垂鏡，彈琴淚灑襟。
訪田悲洛下，寄宅憶山陰。
薄溜漫青石，橫雲架碧林。
壞簷藤障密，衰菜棘籬深。
流散俱多故，憂傷併在今。
唯當竢高躅，歸止共抽簪。